text: সল্টলেকের রাস্তায় মর্মান্তিক দুর্ঘটনা, চালানো শিখতে গিয়ে বৃদ্ধাকে পিষে দিল গাড়ি | TheWall
  দ্য ওয়াল ব্যুরো: রবিবাসরীয় দুপুরে মর্মান্তিক দুর্ঘটনা সল্টলেকে। নিয়ন্ত্রণ হারিয়ে বেপরোয়া গতিতে গাড়ি পিষে দিল পথচারী বৃদ্ধাকে। দুর্ঘটনায় গুরুতর জখম আরও একজন। ঘাতক গাড়িটিকে আটক করেছে পুলিশ।
  দুর্ঘটনা ঘটেছে সল্টলেকের শরৎ আবাসনের কাছে। প্রাথমিকভাবে জানা গিয়েছে, ওই ছোট চার চাকার গাড়িটিতে এক ব্যক্তি এক মহিলাকে গাড়ি চালানো শেখাচ্ছিলেন। সেই সময়েই দুর্ঘটনা ঘটে যায়। মহিলা গাড়ির নিয়্ন্ত্রণ হারিয়ে ফেলেন। ফলে বেপরোয়া গতিতে চলতে থাকে গাড়ি। শরৎ আবাসনের দিক থেকে বৈশাখীর দিকে যেতে গিয়ে প্রথমে রাস্তার পাশে স্কুটি নিয়ে দাঁড়িয়ে থাকা এক অনলাইন ডেলিভারি বয়কে ধাক্কা মারে। এরপরে পালাতে গিয়ে পথচলতি এক বৃদ্ধাকে পিষে দিয়ে ডিভাইডারে উঠে যায় গাড়িটি।
  দুমড়ে মুচড়ে যায় গাড়ির সামনের অংশ। ছুটে আসেন এলাকার লোকজন। আহত দু'জনকেই হাসপাতালে চিকিৎসার জন্য নিয়ে যাওয়া হয়। বৃদ্ধাকে হাসপাতালে নিয়ে যাওয়া হলে, চিকিৎসক তাঁকে মৃত বলে ঘোষণা করেন। বিধাননগর পূর্ব থানার পুলিশঘটনার তদন্ত শুরু করেছে। ঘাতক গাড়িটির চালক ওই মহিলাকে গ্রেফতার করা হয়েছে। কীভাবে দুর্ঘটনাটি ঘটল, তা জানতে খতিয়ে দেখা হচ্ছে এলাকার সিসিটিভি ফুটেজ।
  হাসপাতাল সূত্রে জানা গেছে, দুর্ঘটনায় জখম ডেলিভারি বয়ের অবস্থা সঙ্কটজনক। তাঁর স্কুটিরও ক্ষতি হয়েছে। প্রত্যক্ষদর্শীরা বলছেন, গাড়িটির গতি প্রচণ্ড বেশি ছিল। অনুমান ব্রেকের ওপর নিয়ন্ত্রণ হারিয়েছিলেন ওই মহিলা চালক। বেপরোয়া গতিতে ডেলিভারি বয়কে ধাক্কা মেরে পালাতে গিয়েই পথচারীকে বৃদ্ধার ওপরে উঠে যায় গাড়িটি। মহিলাকে পিষে দিয়ে ডিভাইডারে গিয়ে ধাক্কা মারে।